Sudan nekter å forhandle med Sør-Sudan
Egypts utenriksminister Mohamed Kamel Amr er i Sudans hovedstad Khartoum i et forsøk på å forhandle mellom de to landene. Den sudanske presidenten Omar Hassan al-Bashir ønsket søndag Egypts rolle velkommen, men sier at forhandlinger med naboen er uaktuelt. - Sudan gjentar sitt uttalte og urokkelige standpunkt at det ikke vil forhandle med Sør-Sudan såfremt det trekker tilbake sine styrker fra Heglig-regionen, melder det statlige nyhetsbyrået SUNA. De siterte Bashir etter møtet med Amr. De kraftige sammenstøtene i grensekonflikten mellom de to landene er de verste siden Sør-Sudan ble erklært selvstendig i juli i fjor. Da Sør-Sudan løsrev seg fra sin storebror i nord, tok landet med seg tre firedeler av de dyrebare oljeressursene. Bare Heglig og noen få andre installasjoner ble igjen i nord. Sudans hær har gått inn det omstridte grenseområdet Heglig og har støtt sammen med sørsudanske soldater et par kilometer fra byen Heglig, opplyser en militærkilde. - Vi er nå i Heglig-regionen, et par kilometer fra Heglig by og oljefelt, sier talsmann for det sudanske militæret, Al-Sawarmi Khalid. Han sier det pågikk kamper lørdag kveld, ifølge Reuters. Opplysningene er ikke bekreftet fra sørsudansk side. Partene er fortsatt ikke enige om hvor grensa skal gå, eller hvordan oljeinntektene skal fordeles. Striden om oljen har ført til at Sør-Sudan har stanset all oljeproduksjon, noe som betyr enorme inntektstap på begge sider.
Forhandlinger med Sør-Sudan er uaktuelt før landet har trukket tilbake sine styrker fra oljeregionen Heglig, sier Sudans president.